**Nicole Mary Kidman** (s. 20. kesäkuuta 1967 Honolulu, Havaiji) on yhdysvaltalais­syntyinen australialainen Oscar-palkittu näyttelijä, laulaja ja tuottaja. Hänet tunnetaan rooleistaan elo­kuvissa *Batman Forever* (1995), *Moulin Rouge!* (2001), *Tunnit* (2002), *Kultainen kompassi* (2007), *Rabbit Hole – takaisin elämään* (2010) ja *Lion* (2016).

Kidman on palkittu uransa aikana parhaan nais­pää­osan Oscarilla, kahdella Primetime Emmyllä, yhdellä Baftalla ja viidellä Golden Globella. Vuonna 2003 Kidman sai tähden Hollywood Walk of Famelle.

Lapsuus ja nuoruus
------------------

Kidman syntyi Yhdys­valloissa vuonna 1967, jolloin hänen isänsä työskenteli Washingtonissa. Perhe palasi Australiaan Kidmanin ollessa neljä­vuotias, ja Kidman varttui Longuevillessä lähellä Sydneyä.

Kidman alkoi harrastaa balettia kolme­vuotiaana, ja hänen ensimmäinen kosketuksensa näyttelemiseen tapahtui koulun joulujuhlassa hänen ollessaan kuusi­vuotias. Hän innostui näyttelemisestä, jota opiskeli tanssin lisäksi teini­vuosinaan. Hän liittyi 1980-luvun alussa Sydneyn *Philip Street* -teatteriin ja opiskeli North Sydney Girls’ High Schoolissa, mutta jätti opintonsa kesken kun hänen äidillään todettiin rintasyöpä. Kidman työskenteli hierojana ennen Hollywood-uraansa. Hierojan palkallaan hän tuki sairasta äitiään.

Ura
---

Vuonna 1983 Kidman esiintyi Pat Wilsonin musiikkivideossa *Bop Girl*. Samana vuonna hän sai sivuroolin televisiosarjassa *Five Mile Creek* sekä neljä muuta roolia, muun muassa elo­kuvissa *BMX Bandits* ja *Bush Christmas*, jota yhä esitetään Australian televisiossa jouluisin. Vuonna 1985 Kidman nimettiin Vuoden nais­näyttelijäksi Australiassa. 1980-luvulla Kidman esiintyi useissa australialaisissa elo­kuvissa ja televisio­sarjoissa, esimerkiksi sarjoissa *A Country Practice* ja *Bangkok Hilton*. Vuonna 1989 hän esiintyi ensimmäisen kerran yhdys­valtalaisessa elo­kuvassa nimeltä *Dead Calm – rasvatyyni*. Läpi­murto­elo­kuvana voitaneen pitää elo­kuvaa *Days of Thunder – ukkosta radalla* (1990), jossa hän näytteli yhdessä Tom Cruisen kanssa. Kidman on voittanut urallaan lukuisia palkintoja, kuten parhaan nais­pääosan Oscarin elo­kuvasta *Tunnit* (2002).

Vuonna 2017 Kidman näytteli mini­sarjassa *Big Little Lies*, josta hänet palkittiin uransa ensimmäisellä Prime­time Emmyllä parhaasta nais­pää­osasta mini­sarjassa. Hänet palkittiin sarjasta Emmyllä myös tuottajana. Hänet palkittiin sarjasta myös parhaan mini­sarjan nais­pääosan Golden Globella sekä tuottajana kun sarja palkittiin myös parhaasta mini­sarjasta.

Yksityiselämä
-------------

Kidman näytteli vuonna 1990 ilmestyneessä elo­kuvassa *Days of Thunder* Tom Cruisen kanssa. Tuolloin Cruise oli naimisissa näyttelijä Mimi Rogersin kanssa, mutta erosi tästä avioituakseen Kidmanin kanssa. Häät pidettiin Coloradon Telluridessa joulu­aattona 1990. Kidman ja Cruise adoptoivat kaksi lasta, koska eivät saaneet omia lapsia. Kidman sai kaksi kesken­menoa Cruisen kanssa. Pari erosi vuonna 2001.

Kidman meni kihloihin muusikko Keith Urbanin kanssa vuoden 2006 alkupuolella. 25. kesä­kuuta 2006 pari meni naimisiin Sydneyssä, Australiassa. Kidman ja Urban saivat heinä­kuussa 2008 ensimmäisen yhteisen lapsensa, kun heidän esikoistyttärensä syntyi. Parin toinen tytär syntyi joulu­kuussa 2010 sijais­synnyttäjän kautta. Lapsi on biologisesti Kidmanin ja Urbanin.

Kidman kasvoi katolisessa perheessä, mutta vuosien aikana vietti aikaa myös skiento­logian parissa Cruisen kanssa. Avioituessaan Urbanin kanssa Kidman palasi lapsuutensa katoliseen kirkkoon.

Valikoitu filmografia
---------------------

*Pääartikkeli: Nicole Kidmanin filmografia*
* *Eyes Wide Shut* (1999)
* *Moulin Rouge!* (2001)
* *Tunnit* (2002)
* *Dogville* (2003)
* *Rabbit Hole – takaisin elämään* (2010)
* *Lion* (2016)

Lähteet
-------

1. ↑  Taponen, Tiia-Maria: Holly­wood-julkkisten urat ennen tähteyttä: Maskotti­kana, siivooja, puhelin­myyjä… *Ilta­lehti*.  9.1.2016. Helsinki:  Alma Media Suomi Oy. Viitattu 9.1.2016.
2. ↑  Vatka, Miia: Nicole Kid­man odotti Tom Cruiselle lasta kahdesti – molemmat raskaudet menivät kesken *Ilta­lehti*.  1.6.2018. Viitattu 1.6.2018.
3. ↑  Tresniowski, Alex: Hearts Wide Shut *People*.  19.2.2001. Viitattu 13.1.2022. (englanniksi)
4. ↑  Nicole Kidman says she still loves Tom Cruise *The Today Show*.  9.5.2006. Viitattu 13.1.2022. (englanniksi)
5. ↑  Rodriguez, Brenda & Silver­man, Stephen M.: Nicole Kid­man and Keith Urban Welcome a Baby Girl *People*.  7.7.2008. Yhdys­vallat:  Meredith Corporation. Viitattu 4.7.2010. (englanniksi)
6. ↑  McAloon, Dan: Kid­man Wedding in Australia Seen as Spiritual Home­coming *Catholic Online*.  9.6.2006. Viitattu 4.7.2010. (englanniksi)

Aiheesta muualla
----------------

* Kuvia tai muita tiedostoja aiheesta **Nicole Kidman** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* Europeana
* SNAC
* IdRef

 |

 |